Chinees Dinsdag in hof ná werker se skietdood - Misdaad - Republikein
Saturday, August 10th, 03:00:23
18 April 2019 | Misdaad
Die man wat gister na bewering deur sy Chinese werknemer in die Andara-nedersetting doodgeskiet is, is as mnr. Andreas Hausiku (32) geïdentifiseer.
Hausiku was 'n inwoner van Divundu in die Kavango-Oosstreek.
Die Namibiese polisie se waarnemende koördineerder vir misdaadondersoeke in die streek, hoofinsp. Melanie Mburu, het gesê die verdagte is 'n 31-jarige Chinese sakeman en die polisie soek ook na sy Chinese medepligtige.
Hausiku was 'n voormalige werker van die verdagte en was glo by die sakeperseel van die Chinees op Andara om oor sy finale betaling navraag te doen.
"Volgens inligting van die ondersoekbeamptes ontvang, het die salarisgeskil in 'n onderonsie ontaard en die verdagte is oorval," het Mburu gesê.
Die verdagte het na bewering sy medepligtige van Divundu gebel en hy het glo met die handwapen opgedaag waarmee Hausiku geskiet is.
Die verdagte is in polisieaanhouding by die Divundu-polisiekantoor en sal Dinsdag in die Rundu-landdroshof verskyn. - Nampa